Vissza a tartalomjegyzékhez

# A vezeték nélküli hálózatok áttekintése: Intel(R) PRO/Wireless 3915ABG Network Connection felhasználói kézikönyv

## A vezeték nélküli hálózati technológiáról röviden

- A vezeték nélküli hálózat üzemmódjának kiválasztása
- A vezeték nélküli hálózat konfigurálása
- A vezeték nélküli hálózat azonosítása

A vezeték nélküli hálózat kábelek nélkül kapcsolja össze a számítógépeket. Ilyenkor a számítógépek rádiófrekvenciás jelek segítségével cserélnek adatokat. Így Ön közvetlenül kommunikálhat más vezeték nélküli számítógépekkel, vagy egy vezeték nélküli hozzáférési ponton keresztül csatlakozhat egy meglévő hálózathoz. A vezeték nélküli adapter beállításakor kiválaszthatja az üzemmódot a kívánt típusú vezeték nélküli hálózathoz. Intel(R) PRO/Wireless Network Connections adaptere segítségével csatlakozhat más hasonló vezeték nélküli eszközökhöz, amelyek megfelelnek a vezeték nélküli hálózatok 802.11 szabványának.

## A vezeték nélküli hálózat üzemmódjának kiválasztása

A vezeték nélküli hálózatok a felhasználók számától függően használnak vagy nem használnak hozzáférési pontot. Az Infrastruktúra üzemmód hozzáférési pontokon keresztül teszi lehetővé a vezeték nélküli számítógépeknek az információk küldését és fogadását. A vezeték nélküli számítógépek az adatokat a hozzáférési pontnak küldik el, amely azokat fogadja és szétküldi a többi számítógépnek. A hozzáférési pont vezetékes hálózatra vagy az internetre is csatlakozhat. Nagyobb területek lefedéséhez több hozzáférési pont is használható.

Az eszköz-eszköz, más néven eseti üzemmód nem használ hozzáférési pontot, és lehetővé teszi, hogy a vezeték nélküli számítógépek közvetlenül küldjenek információkat más vezeték nélküli gépeknek. Az eszköz-eszköz üzemmódot otthoni környezetben vagy kisebb irodákban érdemes választani, vagy például akkor, amikor ideiglenes vezeték nélküli hálózatra van szükség egy konferenciához.

## A vezeték nélküli hálózat konfigurálása

Egy 802.11 szerinti vezeték nélküli hálózat helyes működéséhez három alapvető összetevőt kell konfigurálni:

- Hálózatnév: Minden vezeték nélküli hálózatot egyedi hálózatnév azonosít. Ezt szolgáltatáskészlet-azonosítónak (SSID) nevezzük. A vezeték nélküli hálózati adapter beállításakor meg kell adni az SSID-t. Ha létező hálózathoz szeretne csatlakozni, akkor annak a nevét kell beírni. Ha saját hálózatot telepít, akkor Ön választhat nevet, és minden számítógépen ezt a nevet kell használnia. A név legfeljebb 32 karakterből állhat, és csak betűket és számokat tartalmazhat.
- Profilok: Amikor számítógépét vezeték nélküli hálózati elérésre konfigurálja, az Intel(R)PROSet/Wireless a konfigurációs adatok tárolásához egy profilt hoz létre. Ha Ön másik hálózatra szeretne csatlakozni, megkeresheti az elérhető hálózatokat és egy ideiglenes csatlakozást hozhat létre, vagy létrehozhat egy új profilt ahhoz a hálózathoz. A profilok létrehozása után a számítógép automatikusan csatlakozni fog, amikor Ön egy másik vezeték nélküli hálózat hatókörébe kerül.
- Biztonság: A 802.11 alapú vezeték nélküli hálózatok titkosítással védik az adatokat. A WEP (Wired Equivalent Privacy ("a vezetékessel egyenértékű adatvédelem") 64 vagy 128 bites közös titkosító kulcs segítségével keveri össze az adatokat. Mielőtt a számítógép elküldi az adatokat, a titkos kulcs segítségével olvashatatlanná teszi őket. A fogadó számítógép ugyanennek a kulcsnak a segítségével visszafejti az adatokat. Ha egy meglévő hálózathoz csatlakozik, a vezeték nélküli hálózat rendszergazdájától kapott titkosító kulcsot kell használnia. Ha saját hálózatot hoz létre, akkor Ön hozhatja létre a kulcsot, és mindegyik számítógépén ezt kell használnia.

  A 802.1x alapú hitelesítés független a 802.11 szerinti hitelesítési folyamattól. A 802.1x szabvány hitelesítési keretrendszert biztosít különböző hitelesítési és kulcskezelési protokollokhoz. Több különböző 802.1x alapú hitelesítési típus van, amelyek mindegyike más megközelítéssel oldja meg a hitelesítést, de az ügyfélgép és a hozzáférési pont közötti kommunikációhoz ugyanazt a 802.1x protokollt és keretrendszert használják.

## A vezeték nélküli hálózat azonosítása

A vezeték nélküli hálózat méretétől és összetevőitől függően sokféle módon azonosítható.

- Hálózatnév vagy SSID (Service Set Identifier) – Azonosít egy vezeték nélküli hálózatot. A hálózaton található minden vezeték nélküli eszköznek ugyanazt az SSID azonosítót kell használnia.
- ESSID (Extended Service Set Identifier) – Az SSID speciális fajtája, amely egy hozzáférési pontokat tartalmazó vezeték nélküli hálózatot azonosít.
- IBSSID (Independent Basic Service Set Identifier) – Az SSID speciális fajtája, amely hozzáférési pontot nem tartalmazó vezeték nélküli hálózatot azonosít, ahol a vezeték nélküli számítógépek közvetlenül kommunikálhatnak egymással.
- BSSID (Basic Service Set Identifier) – Egyedileg azonosítja az egyes vezeték nélküli eszközöket. A BSSID az eszköz Etherneten használt MAC-címével azonos.
- Broadcast SSID – A hozzáférési pont a broadcast SSID azonosítóval ellátott szondacsomagokkal tud válaszolni a számítógépeknek. Ha ez a szolgáltatás engedélyezve van a hozzáférési ponton, akkor egy üres (null) SSID azonosító segítségével minden vezeték nélküli felhasználó társíthatja magát a hozzáférési ponthoz.

Vissza az oldal tetejére

Vissza a tartalomjegyzékhez

Védjegyek és nyilatkozatok